text: EL: Turistaftale kan ødelægge åbne danske kyster
  20 juni 2014 kl. 10.39
  De åbne danske kyster er unikke, men regeringens turismeplan risikerer at ødelægge naturoplevelsen, mener Enhedslisten.
  Når danskerne om nogle år går ned gennem klitrækkerne til stranden på den danske vestkyst, så vil de ikke længere stå i uspoleret natur. I stedet vil de formentlig 10 steder på de danske kyster kunne se et hotel, en restaurant eller en campingplads rage op over klitterne. Det frygter Enhedslisten.
  - Dette vil kunne få ødelæggende konsekvenser for den danske natur mange steder i landet og står i modsætning til, at regeringen indtil nu sammen med SF og Enhedslisten har forsvaret naturbeskyttelseslovgivningen mod angreb fra højrefløjen, siger Per Clausen til Ritzau.
  Og det er kun begyndelsen. På sigt vil der også andre steder på kysterne blive åbnet for bebyggelse i et forsøg på at trække turister til. Det er skrækscenariet for Enhedslisten, som sammen med SF har sagt nej til en central del af SR-regeringens vækstplan for dansk turisme.
  